LOMAKE.FI-OHJAUSRYHMÄN KOKOUSMUISTIO

Aika	29.10.2003 13.00 - 15.10
Paikka	Valtioneuvoston linna
Läsnä	Hannu Korkeala, VM, puheenjohtaja
	Simo Tanner, Kuntaliitto
	Simo Karlsson, Ajoneuvohallintokeskus
	Maria Jansson-Ojanen, Verohallinto (Kalevi Heiliön/Seija Karevaaran sijaisena)
	Kari Kekki, VM
	Anne Lindblad-Ahonen, Vantaan kaupunki
	Juha Alasuvanto, Helsingin kaupunki
	Olli-Pekka Rissanen, VM
	Tommi Björklund, Elma Oyj
	Pirkko Romakkaniemi, VM, sihteeri

1. Kokouksen avaus
	Puheenjohtaja avasi kokouksen.

2. Edellisen kokouksen pöytäkirja
	Ei huomauttamista

3. Ilmoitusasioita
Ohjausryhmän sihteeri, Päivi Väyrynen, on vaihtanut työpaikkaa. Hänen sijaisenaan toimii Pirkko Romakkaniemi, kunnes Lomake.fi-palvelulle saadaan uusi verkkotoimittaja. Tämä tapahtuu vuoden 2004 alussa.

Raija Ollikainen on jäänyt eläkkeelle. Hänen tilalleen ohjausryhmään Helsingin kaupungin edustajaksi on tullut Juha Alasuvanto.

Vesa Seppä on vaihtanut työnantajaa. Hänen tilalleen ohjausryhmään pyydetään Poliisin edustajana Seppo Aunola.

Lomake.fi on finalisti Tampereella 13.-14.11.2003 järjestettävässä Mindtrek-tilaisuudessa sarjassa "Arjen paras innovaatio". Valtioneuvoston tietohallintoyksikkö / Suomi.fi-sivustoperhe osallistuu Mindtrek-tilaisuuden näyttelyyn. 

Puheenjohtaja totesi, että palautteita Lomake.fi-palveluun tulee hyvin vähän.

4. Toimittajan tilannekatsaus

Lomake.fi:n käyttö: Käynnit (visits) määrä on kasvanut koko ajan. Sen sijaan transaktioiden määrä on pysynyt tasaisena ja jopa laskenut vähän kevääseen ja alkukesään verrattuna. 

Uusia lomakkeita: Helsingin kaupungin asuntohakemus on tulossa vuodenvaihteessa. Vantaa on liittynyt Lomake.fi-palveluun, mutta vain linkillä. Neuvotteluja käydään paraikaa 3-5 tahon kanssa.

Muuta: Verohallinnon lomakkeille on tulossa HST-allekirjoitus. Se tule tuotantoon samassa yhteydessä kun lomakkeet tulevat näkyviin Suomi.fi-palvelussa. VRK:n muutettua HST-korttia VRK ilmoitti, että muutos ei vaikuta Lomake.fi-palveluun, mutta se vaikutti kuitenkin. Asia on nyt korjattu.

5. Lomakkeiden sisällönkuvailu  

Sihteeri esitteli ongelman, joka on ilmennyt, kun Suomi.fi-toimitus asiasanoittaa lomakkeita. Lomaketuottajat eivät ole kiinnittäneet tarpeeksi huomiota lomakkeiden otsikointiin, kuvailuun ja asiasanoitukseen, joten kansalaisille lomakkeista näkyvät tiedot ovat liian ylimalkaisia eivätkä kerro lomakkeen käyttötarkoitusta tarpeeksi selvästi. Kuvailua ei aina käytetä lainkaan tai se on sama kuin otsikko (asia).

Sovittiin, että ensi vuoden alussa, uuden verkkotoimittajan aloitettua työnsä, valtioneuvoston tietohallintoyksikkö käy lomaketuottajien luona opastamassa sisällönkuvailua. Myös ohjeistus tarkistetaan.

6. Kaksisuuntaistaminen
Tommi Björklund esitteli Elman tarjouksen. Keskusteltiin tarjouksesta, tunnistautumisesta, maksutapahtumatiedon välittymisestä, valitusajan alkamisen määräytymisestä ja mahdollisesta viranomaisen allekirjoituksesta. Sovittiin, että seuraavassa kokouksessa ajoneuvohallintokeskus esittelee omaa ratkaisuaan.

Elma toivoo, että periaatepäätös kaksisuuntaistamisesta tehdään lähiaikoina. 

Sovittiin, että mahdolliset kommentit tarjoukseen toimitetaan Hannu Korkealalle viimeistään 7.11.2003.
	
7. Muut asiat
Puheenjohtaja ilmoitti, että seuraavaan kokoukseen Irma Nieminen tuo muistion, jossa esitetään OPM:n ehdottama kahden allekirjoituksen (esittelijän ja päätöksentekijän) tarve virastoissa. 

Sihteeri esitteli Suomi.fi:n, Lomake.fi:n, Otakantaa.fi:n ja Asiointiopas.fi_n markkinointitoimenpiteet syksyllä 2003. Todettiin puutteeksi se, että Lomake.fi:n markkinointi virastoille on jäänyt vähäiseksi syksyn aikana. 

Puheenjohtaja ilmoitti uudesta hankkeesta, jonka tarkoitus on saada kunnat mukaan Lomake.fi-palveluun. Hankkeessa ovat mukana ohjausryhmästä puheenjohtaja ja Olli-Pekka Rissanen.

Keskusteltiin tunnistautumiskomponentin mahdollisesta irrottamisesta Lomake.fi:stä, jotta sitä voitaisiin käyttää muissakin palveluissa. Todettiin, että tämä onnistuisi HST-tunnistautumisen osalta, mutta ei pankkitunnistautumisen osalta, koska sopimuksissa pankkitunnisteiden käyttö on rajattu tiettyihin palveluihin. KATVE-konsortio kuitenkin on neuvotellut asiasta pankkien kanssa ja pystyy tarjoamaan tällaista palvelua.

.Seuraava kokous on 16.12. 2003 klo 13-15 ajoneuvohallintokeskuksessa.  

	Puheenjohtaja päätti kokouksen n. klo 15.10.

	Hannu Korkeala				Pirkko Romakkaniemi
	tietohallintopäällikkö			tietoasiantuntija 
	puheenjohtaja				sihteeri